Vetluga (miestas)
Vetluga (rus. Ветлуга, mar. Юр) – miestas Rusijoje, Žemutinio Naugardo srities šiaurėje, prie Vetlugos upės (ir jos intako Krasnicos), 47 km į šiaurę nuo Urenio. Rajono centras. Praeina Urenio–Kotlaso plentas, yra upinė prieplauka. Medienos apdirbimo, maisto (duonos) pramonė. Veikia krašto muziejus, XIX a. Šv. Jekaterinos ir Šv. Trejybės cerkvės, 1900 m. turgus. Apylinkėse yra Ananjino kultūros piliakalnių.